Coba jelasin Saksi 17:Thirunama Karasu dari Klip video Lingam dalam bahasa melayu dong

Thirunama Karasu ialah adik kepada peguam Datuk V.K Lingam. Suruhanjaya Siasatan Diraja akhirnya terpaksa setuju memanggil beliau sebagai saksi kerana keterangannya mungkin relevan. Peguam Wee Choo Keong bertindak sebagai peguam kepada Thirunama Karasu.

Pada 4 Februari 2008, Thirunama menegaskan bahawa dia pasti dirinya 110 peratus siuman serta tidak pernah menerima sebarang rawatan psikiatri sebagaimana yang didakwa oleh abangnya, Datuk V. K. Lingam.Beliau juga  pernah diarah oleh Datuk V. K. Lingam, abang kandungnya, untuk menghantar pelbagai hadiah termasuk tiga mangkuk sup ke rumah bekas Ketua Hakim Negara, Tun Mohd. Eusoff Chin pada 1995 dan 1996. Thirunama turut mengesahkan bahawa dia diberi tanggungjawab oleh Lingam mencari dua bidang tanah untuk dihadiahkan kepada Eusoff pada 1995.

Jelasnya, Lingam menyuruh dia berbuat demikian selepas Eusoff tidak berkenan dengan rumah yang ingin dihadiahkan kepadanya serta mahukan tanah lebih besar untuk membina rumah mengikut citarasanya sendiri.

Ditanya oleh Choo Keong bagaimana dia mengetahui bahawa Eusoff kurang menyukai rumah milik Lingam di alamat No. 2, SS1/38, Kampung Tunku, Petaling Jaya dekat sini, juruelektrik itu memberitahu dia terdengar perbualan mereka. 'Saya terdengar Eusoff kata kawasan rumah itu besar tapi ia terletak dekat dengan jalan besar dan bimbang anak- anak akan dilanggar oleh kenderaan yang lalu lalang.

Saya cadangkan pada Eusoff agar pasang dua pintu pagar automatik, satu untuk masuk dan satu untuk keluar. Beliau tersenyum dan berkata, ia cadangan yang baik, ujarnya.

Berikutan itu, kata Thirunama, dia terdengar Lingam berkata: Kalau Tun tidak suka, kami akan cari tanah yang lebih besar untuk bina rumah mengikut cita rasa Tun.

Selepas diarah oleh Lingam, dia menghubungi kawannya, P. M. Vijendran yang bekerja di Reapfields Sdn. Bhd. dan memberitahu abangnya, Datuk Sivaparanjothi dan Panjararatnam untuk mencari dua bidang tanah.

Jelasnya, walau mereka berjaya mendapatkan lot yang sesuai di SS7, Petaling Jaya, dekat sini, dia tidak pasti sama ada Lingam membeli tanah itu atau tidak.

Menurut Thirunama, sekitar Oktober 1995, dia diarah untuk membawa kunci rumah tersebut dan menaiki kereta BMW dengan nombor pendaftaran WDV 788 ke sana.

Jelasnya, Lingam memberitahu kereta kalis peluru yang dinaiki itu kepunyaan ahli perniagaan terkemuka, Tan Sri Vincent Tan Chee Yioun sementara Eusoff dan isteri mengekori mereka dengan kereta Mercedes.

Di samping itu, Thirunama mendakwa pernah bercakap dengan Eusoff sebanyak empat kali termasuk semasa dia menjawab telefon bimbit Lingam yang ketika itu sedang sibuk.

Dia turut mendakwa Eusoff dan isteri pernah berkunjung ke rumah abangnya untuk makan malam bersama-sama bekas Presiden Mahkamah Rayuan pertama, Tan Sri Lamin Yunus dan mengucapkan selamat jalan kepada Lingam dan isteri yang akan berlepas ke Amerika Syarikat.

Saksi 18:Jayanti L. Govindarajulu Naidu

Jayanti L. Govindarajulu Naidu merupakan bekas setiausaha V.K. Lingam turut mengaku menguruskan tempahan tiket penerbangan keluarga Lingam dan Eusoff melalui agensi pelancongan, Holiday Tours & Travel Sdn. Bhd. Beliau mendakwa diarahkan oleh Lingam supaya menempah tiket penerbangan dua hala yang berasingan bagi keluarga Eusoff dari Kuala Lumpur ke Singapura, iaitu berbeza waktu selama setengah jam pada Disember 1994. Merujuk kepada bukti salinan jadual perjalanan yang tertera nama "Jeyanthi", saksi berkata, nama itu adalah merujuk kepada dirinya.

"Saya sendiri yang menerima faksimili dokumen itu. Pada 20 Disember 1994, saya terima semua tiket penerbangan bertarikh 22 Disember dan 30 Disember bagi kedua-dua keluarga itu," katanya.

Jayanti berkata, Lingam mengarahkannya menyiapkan jadual perjalanan di New Zealand bagi tiket penerbangan domestik yang dibeli secara berasingan di sana. Katanya, ia membabitkan tiket penerbangan bagi keluarga Lingam dan Eusoff menyebabkan beliau menyediakan jadual perjalanan itu sekali gus yang ditaip pada sekeping kertas.

"Seingat saya, semua tiket itu dibayar oleh Lingam. Jadual perjalanan yang saya siapkan itu adalah bagi tujuan rekod, mungkin urusan perakaunan," katanya.

Jayanti berkata, Lingam turut menyerahkan tiga gulung filem mengandungi gambar-gambar percutian di New Zealand untuk dicuci. Katanya, bekas majikannya hanya mengambil semula dua gulung filem manakala segulung lagi disimpan olehnya (Jayanti). "Lingam juga menyerahkan tiket penerbangan ke New Zealand dan saya simpan sehinggalah saya serah kepada peguam Datuk Muhammad Shafee Abdullah," ujarnya.

Beliau berkata, sebelum berhenti kerja, peguam W. Satchithanandan berpesan supaya beliau menyimpan semua dokumen itu untuk keselamatan dirinya pada masa depan.Katanya, Satchithanandan berpesan supaya beliau berwaspada kerana Lingam adalah seorang yang berbahaya dan berdendam.

Jayanti berkata, semasa masih bekerja di V.K. Lingam & Co., beliau memperoleh gambar Tan Sri Vincent Tan Chee Yioun bersama bekas Peguam Negara, Tan Sri Mohtar Abdullah dan Lingam bersama isteri masing-masing. "Saya juga mengambil salinan foto cek Bank of Nova Scotia bagi bayaran kepada Holiday Tours. Saya serahkan gambar kepada Muhammad Shafee," katanya. Beliau berkata, salinan cek tersebut diserahkan sama ada kepada Muhammad Shafee, peguam Tommy Thomas atau Badan Pencegah Rasuah (BPR).

Katanya, pada Jun atau Julai 1998, beliau memberi keterangan penuh kepada BPR berhubung perkara tersebut melalui pegawai penyiasat Abdul Razak Idris dan penolongnya.